Metropolisiebeampte ter ruste gelêSersant Piet van Bekkum, die Tshwane-metropolisiebeampte wat verlede Donderdag by ŉ winkelsentrum in die noorde van Pretoria doodgeskiet is, is Woensdag begrawe. Die 51-jarige Bekkum is tydens ŉ rooftog by die Wonderpark-winkelsentrum doodgeskiet ná ŉ groep gewapende mans ŉ juwelierswinkel daar beroof het. Hy was toevallig op die toneel en het niksvermoedend op sy motorfiets by die sentrum gesit toe die mans van die toneel gevlug en hom van naby twee keer in sy bors geskiet het. Volgens Console Tleane, woordvoerder van die Tshwane-metropolisie, het Bekkum ŉ formele polisiebegrafnis gekry en gaan sy naam op die Muur van Herinnering by die metropolisie se hoofkwartier aangebring word. Bekkum is in die Heather Dale-begraafplas ter ruste gelê.